
KALAMKHMAT 


Nyngkong nyngshap nga dap da ka jingkmen bad sngewnguh 
la u Blei ba nga la lah ban pynmih pyrthei sa kane kawei pat 
ka thup poitri kaba nga ai kyrteng A/a LyngwiarDpei I Mei La 
kham katto katne por nga la dem duriap ban tai sani katba lah 
la kane ka thup poitri Nga la jngi sha ki lyngor jong ka por 
khynnah, ban kynmaw biang la kito ki khana tymmen ba nga 
la ju lohsngew, nga kynmaw kyndiang kumno la lathuh la ki 
ha la rympei i mei Nga ju kynmaw la i meiieit ruh ba i khana 
parom la ki laiphewjait phewskerjong ka bn u Hynhiewtrep 
Ha ka por ba ka jabieng ka dang lung kita ki long tang ki parom 
ban pynbyrngia kai la ngi ki khynnah Hynrei katba nga dang 
san nga sdang ban sngewthuh la ka jingkordor jong ki bad 
balei la lathuh pateng ha ngi ki khynnah Ym tang kum ki khana 
ban pynbiria ne pynbyrngia, hynrei ba ngin tip ba ngi im ha 
pneh ka mariang kaba la buh kyrpang la ngi ban tip kham bha 
bad kham jylliew la la ka tynrai ki puriskam, ki khana parom, ki 
khana pateng bad ki khanatang Nga kynmaw kyndiang la ki 
kyntien jong u myllung ba khraw ka ri, u Soso Tham uba ong, 
kum u khyllung uba ring bor ring mynsiem haduh ban da san 
na shadem la ka kmie bad u sumar kylliang la ka, ngi ruh ngin 
suh thied sha la ka hyndai U symbai uba hap ha ka jaka maw 
khlem la ka hyndai - u shoh samthiah tang shu shit ka sngi " 
Kitei ki symboh ksiar symboh rupa ba la khlei da une u myllung 
nga sngew ki la long doh long snam ha bun na ngi ki nongthoh 
bad del hangta ba ngi sdang ban jngi sha ki thwei ka mynnor 
ban pynim pynsah la ki syrwet ka mynnor ha ki longdien da ki 
jingthoh jong ngi Nga ruh la laleh katba lah banjdtrftl'^n la^ 
bad ban kynmaw la ki par ksiar ka mynnor kil^'^long ki synwet 
jingshai kiba dang sah syrwet hangne han^ai ha ki lonpiing 



Khasi haduh mynta Shim kine katto katne, nga ai sngewbha 
ha phi ki longdien ha ki sur ka poitri ba phin pule bangja, ba 
phin thew ba phin pynhap sawar, ba phin kynthoh bad phin ai 
jingmut. Dei hangta ba ngi lah ban kyntiew i'a ka mynsiem leit 
ri jong ngi da kaba tei bad burom iwei la iwei Ki lah ban don 
bun ki jingtam bad jingduna ha kane ka thup, nga nguh let la 
phi ki nongpule namar kane 

Nga ai khublei kyrpang bad pynpaw ruh la ka jingsngewngun 
jong nga la ka tnat Directorate of Arts and Culture, jong ka 
Sorkar Meghalaya kaba la larap kyrshan tyngka shiteng shiliang 
ha ka ban pynmih la kane ka kot Nga sngewburom namar 
kane ka long ka jingpynshlur la ngi ki nongthoh 

Kumba ju long barobor nga pynpaw la kajingsngewnguh bad 
ai khublei kyrpang la baroh ki khun bad i Kpa ka iing i Dr 
Sylvanus Lamare kiba ju don ryngkat bad nga barobor ha kino 
kino ki kam babha ba nga thmu Ka jingtbit jong i ha kaba 
pynleh la ka design bad layout png kane ka kot ka ai mynsiem 
bad pynhun shibun la nga Nga ai khublei la ka Eses publish- 
ing House kaba la lah ban pynmih la kane ka kot kumba long 
ruh la kiwei pat ki kot ba la dep mih pyrthei 

Khatduh eh nga ai khublei kyrpang la ki nongpule baieit eh 
jong nga ki bym ju man thait ban pule la ki kot jong nga Nga 
kyrmen ba kane ka thup ruh kan ai eiei la phi kijingtip shaphang 
la ki khana parom bad khana pateng ka ri 

Khublei shihajar nguh, 

23"^ December, 2008 
Streamlet Dkhar 

ngakyrsiewthiah 

Sha ki niamra ba kyntang ka dohnud jong nga 
Ban pynpaw shabar nga khih nga pisa, 

Aiu ba ka lyngwiar dpei ka lathuh 

la khana nongtymmen b’la pynsngew ha nga 

la keih ngin la jngi sha ki lyngor ka mynnor 
Ban pynim pat la ki ha ki sia sohmyndur, 

Nga ngeit skhem kin long ba la shtah bad ohdur’ 
Ba ka tynrai Khasi kan nym jah Ingaid kumto 

Ngan khot keih la rngiewjong ki longshuwa, 

Ban pyrsad mynsiem sa shisien ha nga 
Ngan tyngkai sohthad lei la sap ba nga don'? 

Ha phi ki longdien ngan sam katba don 

Hangno keih ngan buh la ka mynta ban neh'? 
Khlem da phai dien wiak sha ki phngit ka mynnor, 
Ka lashai kan long ki syrwet ka mynta 
Ka mynta kan long ka jingshai ka lawei 

Ngan pynsad pynkhyllong pat bad pynbhabriew 
la longdien ki jong ngi sa shisien ngan kyrsiew, 
Ngan rah te la ki sha ki Ingit ka hyndai 
Ba longshuwa jong ngi kiju la khana kai 

Khyndiat te ngan jer na sdang eh mynta 
Ba khana parom ki don la ka dor, 

Ka khana u "Klew” ne khana u ‘Masi”, 

Ki don ka khubor ban sneng ban kraw la ngi 

Ka khana ka “Tyngab” ne khana ka “Likai” 

La pynsngew te ha ngi bad ki jinghikai, 

Ka khana shaphang u “Tngam bad Wanduh” 

Ki long bajingieit nylla ban tynjuh 

Ka khana ka “Saia" bad kiwei de ba bud 
Kim long tang khana ba por yn pyntud, 

Hynrei ki lathuh jingieit ba tiem ki shijur 
Ba jingiap hi ruh kam lah te ban tuh 

Ai ba une u khulom ba shad 

Ha ki shympriah kti jong nga mynsiem un pyrsad, 
Sha bun kiwei pat ba ngan lah pynkap 
Ki Khana hyndai hangne ngan bynrap 

UKLEW 


"Ko leit balei mynta phi long 
U lar ryngkuh kynting mawna”'? 
Phi pah te kok shi kok 
la ‘lar lud ban pynthame, 

Baroh ki ‘iar kynthei 
la phi ki kertawiar 
lar pdem ha iing phi leh 
Marwei ba kan kynjah. 

Phi pat phi laid pawang 
Phi pynpang dohnud jong ka 

Aiu kan kham pynmong 
la kynthei shibuit shibor'? 

Ba rangbah te un phon 
Kum u Klew te la ka Sngi, 

U ngop te ha rong phong 
Ba la pynthame la u 
Kyntien jaii jaum 
U khlei bad u pynbieit kai, 

Ha u ki long atiar 
Ban syrpud dohnud jem jai, 
Kyndiang ka sngew ki sur 
Jingkylla ha u men kpa, 
Tyngkreih ka lohi lut 
la ki dur ba i kynsha, 

Dohnud kata hor hor 
Ba ka pang ha jingthylli 
Ummat ka sngew la rngat 
Ba ka jaw ha la ka sngi, 

U Klew u sngew phuh mat 
Haba per tyrso ka shat, 

U iohi ba u phlang 
U kham jyrngam sha shiliang, 
Ka Sngi wat la ka khroh 
Urn pynsngap kyntien jong ka, 

U laid de la ka mon 
Ba ki rong ki pynthaba 

Ka Sngi ha iing ka ngeit 
Ka shaniah ha la men kpa 
Baiong u ong balieh, 

Ka kohnguh jingong jong u. 
Namar jingieit b’la theh 
Da lei lei kam lah kylla 
Khatduh u shim kabu 
Ba ka Sngi kan ngeit la u, 

“Ngan shu leit kai sa leP 
Ngan sa wan phai pat sha ka ” 

" Ko leit ko ksiar nylla 
Lada mon jong phi ka long, 

Ban leit te shawei pat, 

Sha nga wat wan phai kylla, 
Kumno ngan pdiang la phi 
Ynda phi la mad shiphew jylla'? 
Ai ummat ksiar jong nga. 

Kin buh dak ha phi shyrta 
Nga long tang ka kynthei 
Longiing te ngam kwah kan pra, 
Burom ka shong ha phi 
Ban tehsong ban ym awria 
Sa shisien te nga kyrpad 
To shong seh ko leit bad nga. 

Lada na nga phin phet 
Da lei lei la phi ngam klet 

Ki kur ki jaitjong nga 
Ai ba kin sumar la nga. 

U khi un ym leh noh 
Hajynjar shipajong nga, 

Hynrei kumno ngan tngen 
Bad pyndap dohnud suda'^ 

Ha phi nga la theh lut 
Katto ki snem jong nga " 

Ki jingkyrpad jong ka 
Ha u te kim shoh eiei 
Jling u noh sha pyrthei 
Sha bym poi pyrkhat ka Sngi, 

Ka tnga bapli ka khroh 
Ban bat kam lah kynjoh, 

Ka shu lam kthang ka lynhiar kliang 

Baroh long lehnohei 

Dohnud maw u Klew kam sngew 

Katto to khie leit suk 
Aiu pat kan jia la phi, 

Ko Klew ba nga leit eh 
Mangkarong ki pynthame, 

Ka dur bhabriew phi don 
Hynrei pat dohnud runar, 

Phi nud seh mo ban phon 
lajingieit ba la kular'?, 

Ka jingiadei jong ngi 

Kan shu kut noh tang shi por, 

Ko pa, ko ksiar nylla, 

Phin babe kylla dier por 



UMASI 


Ha sngap ha sngew ko hep khynnah 
Ha phi ba ngan khana, 

Tymmen hyndai ki ong hana, 

U Blei khubor u phah, 

Sha khun bynnew lyngba masi 
Shuwa ba bniat kin hap. 

Khie ong “un shet shi shir u khaw 
Un suk un sain ruh de” 

U masi pat shi teng lynti, 

U klet shisha de jiang, 

Aiu ba Blei u bthah la u, 

Ngun ngun u thiah ha phlang, 

U sngew muja bad jah dait de, 

Ba tyngab ka pynpuh, 

Ki dkhap ba dait ha metjong u 
U klet kamram b’la buh 

Te ynda sngi ka la sdang sep, 

Khliak u kynmaw shisha. 

Kaei kumto u Blei u bthah, 

Nga lah da klet shisha, 

Kumta u phai sha ka tyngab 
Ngan leh kumno mynta 
Kumno ngan leit ha khmat u briew'? 
Haba khubor nga klet. 

“Wat khuslai seh" ong ka tyngab. 
“Nga la tip hi ma nga’ 

*Phi pat bale! phi da lynga, 

Jubab ngan ai ma nga.” 

Kumta ka sei kyntien ban phah 
Shata sh’u khun bynnew 
Sha u masi ka wiat artad, 

Khie leit bad ong kumne 

Ko khun bynnew kane khubor 
Ba phah u Blei na jrong, 

U ong to shet shi ser ar ser 
U khaw mynstep mynmiet, 

U ong de to la duk la thngan 
To da la pang la jhia, 

Kane ka khubor ba kongsan 
Wat klet ho la kata 

Nangta de u masi u leit 
Ban ai ta ka khubor, 

Ym kumba bthah u Blei la u 
Khubor tyngab b u thaw, 

Hangta bynnew u la lyngngoh, 
Kumno kata ka long 
Kumno u Blei un ai jingtim 
H'u bynnew ba u leit 

Kumta de u leit phai sh’u Blei 
U da phuh mut phuh mat, 

U Blei de uba la tip lut, 

U kylli de la u. 

Me la leit ai khubor b’la phah 
“Hooid” u la jubab, 

“Kumno me ong ha khun bynnew” 
“Nga ong kumba phi bthah ” 

“Balei me thok la nga u Blei” 

La dumok de u Blei, 

Nga tip khubor ba me leit rah 
Khubortyngab b’u phah, 

“Hooid kynrad nga ia ong thik 
Kumba bthah ka tyngab 
Nga mut dei khubor ka jong phi 
Ba nga klet bieit te phi ” 

Kumta u Blei da jingbitar 
Da diengduh ksiar u tied, 

Na krung u dung masi bapli 
Ki bniat na neng ki hap, 

Naduh kata baroh ngi tip 
Masi ki bniat u hap, 

U don ki bniat de tang sharum 
Shiliang ka them ka krung 

Kane khana baroh ngi tip 
Na ki longshuwa jong ngi, 

Ka thew ba ngi dei ban kren hok 
Ha khmat u briew u Blei, 

Lada ngi mlien ha kam myllen 
Ngin klet la ka kamram 
Thik kumba long de u Masi 
B’u klet la ka kamram 

Kumta bainong n’u Blei u loh 
Khatduh u sniewdur ei 
Ba un da pyndep hok la kam' 

Un da kyrkhu u Blei, 

Hynrei ba u palat hukum 
U Blei u la sngewsih, 

Ryngkat jingtim na iing u Blei 
Masi u hap ban mih. 

katyngab 

Ka tyngab dur bha sim ka don 
Kam smew dur kum mynta, 

Ka daw ka long ba Blei u dom 
Ba pynthok I’u masi 

Hadien ba ka la dep phah thok 
Khubor sh’u bnew ka bthah, 

Ka ong ba dei khubor u Blei 
Ha u masi ka phah 

Namar jingthok jong ka I’u Blei 
U Blei u la bitar, 

U tap la ka da khiew ranei 
Hangta ka long shi rta 

Nangta ka smew sa bad ka dur 
Ryngkat ruh bad ka sur, 

Kam long kum kiwei ki jait sim 
Ha dur bad sur ba thiang 

Kumta ki khynnah ki pyrta 
la ka kyrteng jong ka. 

Ka tyngab ka thok I'u Blei 
Ka shah tap da khiew ranei ” 

Nangta de ki pyrta shuh shuh 
Ba ki kynshi la ka, 

“Ka tyngab ka long kumtei 
Phuit kam lehraih ei ” 

Kumta u Khasi u ju ong 
Horkit wat ju mlien thok 
loh lop ki bmat ha rta ba lung 
loh hap bam d’u kwai dung 

KA PHAWAR KHASI 


Lada Haiku det ka jong u Japan 
Hato Phawar kam dei ka jong u Khasi'? 

Ki long soh pyni la poitri tynrai, 

Ki sam te ki thied ba mih na symbai 

La pynkyrpang la ka ban ym lah nujor, 

Bad kiwei pat ki jait ne kiwei pat ki sker, 
jinglong tynrai jong ka ka pher na kiwei 
Ba del u longshuwa uba thaw kumtei 

Ki speh lung ha ki thiar b’la buh u longshuwa, 

Ban lariew lalap la la sap tynrai 

La ha phawar niam ne ha phawar rong 

Ka phawar Khasi ka don la ka thong 

Ngan jer te mynta khyndiat ki phawar, 

Ba Khasi u ju mlien ban rwai ban kynhoi, 

Ka Phawar Thepmawbah, ka Phawar Nguh Meikha 
Ki long Phawar niam ba dang lai neh rta 

Ka phawar Rongbiria, ka nam ha u khnam 
Ban belt ka 'tienhok ka 'tien sot Mei hukum, 

Ba briew u la jop, te ban loh rah khlieh 
la u Sierlapalang kum khyndaibah ryntieh 

Ka phawar Shad wait ka khleh bad Mastieh 
Ban pynpawjingjop jong Ki ‘Rang kieng stieh, 

Kine kein ki dei la ngi ban kynmaw 
La phawar Khasi ha ka rong ka taw 

Ka phawar Voh Dngiem, ka phawar loh Khiat 
Ki long ki juh ban shad kmen ban kynhoi, 

Ba la jop u bynriew bad mrad u la rem 
Ha u khnam ryntieh la u la pyndem 

Kiwei pat ki don kum Phawar Ringmaw 
Ban pynsah kyrteng kum Mawbynna Nartiang, 
Ba Marphalyngki bad lok ki jong u 
Ki la pynieng keih Mawbynna kat kito 

Ka Phawar Ksan thma ka phawar ba shit bha 
Ba la loh rah khlieh ba pud-sam u la lar 
Ban kynhoi ban risa ba u Longshuwa 
Jingshlur u pyni ha ka laleh thma 

WANDUH BAIEIT 


“Ko leit jong nga ko paila ksiar 
Shano mynsiem jong phi ka her*? 
Wanduh jong nga, ko ksiar nylla' 
Phim treh mo leit jubab la nga'? 

Katto ki snem ngi la im lang 
Pyrthei ka phuh tang ‘tiew lewbih, 
Kumba na phi jynhaw nga syaw 
Ym don mir kordor ban mih pli 

Dei na phi leit nga lai sieng sah 
Jingsuh sieng kaba phylla tarn, 

Mano ban tip katno ka ktah 
Haba jingiwbih jar ki jah 

Nga long ba eh hynrei nga jem 
Ha jingieit sotti kaba tiem, 

Nga la shonshap dohnud jongnga 
Tang ha phi leit, ko Syiem jongnga 

Ki khmat jong phi kum khlur ba rit 
Rymmiang shyntur ba thiang nga kjit, 
Ki um ba thiang tarn ha pyrthei 
Ba bneng nga lap ha ka pyrthei 

Hynrei mynta ki khapbrip ngaih 
Katto phin kut ban peit la nga* 

Ki khmat ba ju pynum dohnud 
Ha phi te leit nga hun hi jrut. 

Thylliej ba jem kyntienjai-jai 
Na phi katto kin kut noh mo? 

Balei mynsiem jong phi ka her 
Sha Meikulong sha kur lajong*? 

Ban pyndep la niam lap nga kwah 
Hynrei kumno ngan lah ban shah'? 

Ba la ka met jong phi yn thang 
Phin kylla dpei ha ding ba klang 

Ka ding ba klang dohnud jong nga, 

Ka kham khraw ban la ka pajwa, 

Nga kular te ban kit la phi 
Shaduh ki khatar snem lynti 

Ka bor u khatarbor nga don 
Ngan kit la phi junom junom, 

Ban wad pat la ka jinglong doh 
Baieit nga tip na phi ngam loh 

Ai ba kine ki shieng jong phi 
Kin long sakhi jingieit jong ngi, 

A Blei to sngew la jingkyrpad' 

Ba nga u bnew apot nga mad 

Ban khlad na phi ka don ka lad 
Ba mynsiem jong nga ruh kan khlad, 
Wan Shaw noh leit sha kut pyrthei 
Shaba mynsiem jong phi ka don 

Ban shong marwei hangne ngam mon 
Nga kynjah eh haba phim don, 

Hynrei kane ka met kyntang 
Ka tern shi por dohnud ba kthang 

Ngan kit la phi sha pdeng lawbah 
Ngan bah la phi jaka kynjah, 

Ki briew ki ong nga leh kynsha' 

Ngam don lad te nga leh ruma 

Namar na phi ngam sngew lah khlad 
Na jngai shnong briew la phi ngan bah, 
Ngan kit la phi khlem da buh pud 
Ban leh la phi hangne ngam nud 

Lada ki blei ki sngew la dei 
Ba mynsiem ksiarjong nga kan her, 
Nyngkong la ki ksangti ngan kner 
Bad phi ryngkat ha ri ba pher 

Ka met kan pyut ki shyieng kin kdiah 
Kin thaih kyllaih kum ki thied bah, 
Hangne ha khlaw sangam kynjah 
Khana jingieit ruh kan lai sah ” 

Jingud jingnam u Tngam la sngap 
Ki blei ki sngew jingieit nylla, 

Kine shijur b’la thoh ki Blei 
Ban im ban lap ryngkat ki dei 

Kl MAWSAWA KA H YNOAI 


U Longshuwa u sain khana 
Ha kl para pyrsa, 
lajingstad u Khasi hyndai 
Lyngba khana hira 

Kl khanatang har jait ki sker 
Kl thuh tang ha longdien, 

Kum mawsawa ki lai khana 
la dur Khasi nylla 

Khana parom, ki punskam 
Khana pateng ki punnam, 

Kl long thymmei jingtip longdien 
Ban tih ban wad loh ngi leh dien 

Dei ktne keih ba dang sah shrah 
Ba longdien kin hap bah wait prat, 

Kl don haei ki symboh ksiar'? 

Ha n u Hynhiew trep ba lar 

Kl khana tang, parom hyndai 
Nga sngew ki new kum mawsawa, 

Ha tyndong shkor Khasi Khara 
Ban pyndap thiar la thoh la tar 

Nga ju kynmaw khana tymmen 

Bad sngap dngong sawdong lyngwiar dpe 

Kl long kl symboh ksiar nylla. 

Ba por dang lung ngam sngewthuh bha 

Hynrei mynta ki long symbai 
Symbai ba plung na ka hyndai, 

Ban pynspeh lung jinglong tynrai 
Ryngkat khana u longshuwa 

MANO BA LONG TRAI? 


Mano ba long trai la khana u hyndai'^ 

Mano ba kam kynti I'ajinglong Khasi'? 
Mano ba thikna na mihngi ne sepngi'? 

Na shatei ne shathie, ngi dang lai kyfli 

Ki khana tynrai jong u hynniew trep 
Ki pur ki sam ha ki lyngit ka por, 

U Khynriam, u Pnar, u Bhoi ne u War 
U Lyngngam, u Diko baroh dei ki juh 

Ki don la khanatang longdien ban lathuh 
Wat la ki sngew pher ba kim long kumjuh 
Rukom lathuh te ka lah ban lapher 
La hangne hangtai kum ktien tnat bapher 

Ka thong ba u Khasi u don te ka dei 
La khana tynrai longdien ban lathuh, 
Hajingiaid ka por, don ruh jingkylla 
La ha mariang baiar ne ha la lyngwiar dpei 

Ka shong te ha buit bad ha bor kynmaw, 
Ban lathuh pateng na por sha ka por, 
la kijuh ki khana b’la saih u longshuwa 
Don ka jingkam trai da ki barjylla 

Mano ba longtrai la ki khana hyndai'? 

Hato ymdei mo kito kiba leit 

la la doh la snam la ktien bad kolshor'? 

Ban kam kynti la ki dei tang u Khasi 

KALIKAI 


Ka nusib jot aiu la nga kum kane' 

Ba ngan lap noh I’u tnga dang ha kane ka rta, 
Ngan kit ruh kyndung la i khun ba ngan bsa 
Ba in san ba in plung bad in heh shisha 

Nga long ka kynthei kaba duk ba rangli 
Nga long kaba tiot bad bun jingtynjuh, 

Ki kur ne ki kha kim wan ban lajuh 
Ba nga duk nga kyrduh ki leh bym ithuh 

Nga bylla nga kitnong nga trei kam shakri, 

Tang ban loh i ja kpoh ban kdang ruh ma phi 
Ko khun syiem jong nga ko paila nylla' 

Nga tur la raieh jingim ngan lapli 

Ban tynrong la jingkit jingieit pat ka wan 
Sa shisien pat nga plie la dohnud ba la khang 
Nga dang pyrkhat ban suk la u te nga pdiang, 
Mano ban pyrkhat lanot khop kan ban? 

Me la shet shukor ko rangbah dusmon 
langa ‘new kynthei da kumne men phon'? 

Kaei ba mem hun ba nga don ban ai*? 

Jingieit bad ka met la me ngam shym tyngkai 

Me pynsngewbha la doh kumwei ngam kynnoh' 

Me leh isynei haba sdang la nga 

Nga tIot long - kynthei ban lait ri khunrei, 

Nga la pdiang I’a me ba men tong u tnga 

Me la smai ruh de ba men long u kpa' 

Shano kl kular me leh da khongpong'? 

Ka kam sang me leh la nga ban pynmong 
Haba mem juh shuh, te balei mem ong'? 

Me ot bad me siah la syiem ka jong nga^ 

Me u khlem dohnud me pjiar snam la ka! 

Mem hun tang katta me shet me kylla 
Ba na sha lyndet me pynbam la nga 

Wow ko khun baieit ko Syiem thiang jong nga 
Kumno keih ngam tip ba la phi nga la ktha”? 

Nga pynhun la shyntur da jingbang musla, 

B’la phon u dusmon ha jingshet u kylla' 

Nga dang mut phi lehkai bad ki para khynnah 
Nga nang mut phin sa wan kumba long man ka sngi, 
Nga la thait la jrem eh bad la jur sa ka thngan 
Nga pyntud te ko leit ban khot shuwa la phi 

Ko leit eh jong nga nga dei keih ka dngiem' 

Ban hun la dohnud mynta nga sngew triem 
Wow nga shaiong hi ngaih ban lap shympriah kti' 

Na shang kwai b’la buh u dusmon shi sngi 

Nga ithuh shai kdar ki dei ki jong phi 
Dur lanot' Ka sang aiu kum kane'? 

Ba ngan bam kat la phi ko paila jong nga 
Ka snam kan sa ud bad bud la nga shyrta' 

Ko dunaw ba jylliew to klun lut la nga! 

Ko krem ba long ngaih to nguid lut la nga 
Ko lum ba kynjang to tap lup la nga' 

Ngam long kaba shong hok ban im shuh mynta 

; Namar jongno pat ngan im katto la waii 
Dei namar jong phi khun jingim nga la peih 
Hynrei dur lanot' Da kumne kan kut keih 
Ngan im leh aiu hajingshah rkhie beih'? 

Kan sah ka tyrut shyrta ha pyrthei, 

Lada nga dang nud ban im ha pyrthei 
Ka snam kan lai ud ha ki sawlyer kan her, 

Wow' Katno nga shyrkhei A' shano ngan her'? 

Ba la phi te leit ngam sngewthuh balei'? 

Wow la pynthame u dusmon shisngi 
Kein noh keih katto ngan pynkut la ki sngi' 

Wat tur te ko lok ngan pynkut mynta hi 

Wat bat te la nga, ym dei nga ruma 
Kane dei ka wait ba ngan mait ba nga shia' 
Lada la me ngam loh, la lade ngan pynnoh 
Ha kathie ka kshaid bad junom ngan jah noh 

la ka kmie b’la bam khun to lynthaw to pynpra 
Ba ka met bad ka doh na shyieng ai kin pra 
Ko Mawsiang ma me to sakhi la nga' 

Ngam long kaba dei hok ban im shuh mynta 

Jingtim na me Trai ai kin bud la nga' 

Ko phi ka sum bneng ba saw byrhuih mynta 
Phin sakhi ba nga long tang ka kmie ym ka blei, 
Nga klet ban sngewthuh lawei i khun kynthei 

La pynkyndeh la nga dajingieitshukor 
La pynthame la nga da jingleh isynei, 

Hynrei lehnohei ki long tang shi por 
La pynkie berong ha ki halai jong ka por 

Katto syiem jong nga to shong ha khet bJei 
Ha jinglong hok jong phi i angel phi dei, 
Katto phi la lait na u ksuid ha pyrthei 
Katto phi la lait na jingrhah u poiei> 

To map keih baieit la ka kmie kaba tiot 
Nga ruh ngan kut noh jingiap A< to khot' 

A Blei map la nga ba ngan pynkut kumne 
Nga kit pap shyrta da ka jingbabe 

Tyrut to salt noh ha um rupa ki blei' 
Ryngkat pap ka sang ba nga leh ha pyrthei, 
To ai ka jingsneng la ki para kynthei 
Ban da kynmaw dngong la jingicng kynthei 

[sAilA NONGUM 

Ka thei samla ba bha bnew sat 
Ha kawei ka hima 
Kyrteng jong ka ka sah khana 
Saia haduh mynta 

Ka lanot aiu ka wan jia 
Ha ka jingim jong ka' 

Ba kum ma ka ka khun ba duk 
Kan ngat ha tyrsim khia 

Ka ‘let jingieit ka tuh la ka 
Ha por ba phuh ka khmat, 

Ka dohnud ruh ka syaid ka kmen 
Ba khun patsha u shat 

Kumno keih mo kan poi pyrkhat 
Ba tang shi khyllipmat, 

Jingieitjong ka long kum phohsniew 
Na ka ki kloi ban bthat 

Ka Syiem Maryngkshang 
Ka kmie ba peit jngai 
Ka khmih lynti na I’u matkylliang’ 
la khet ba kan phyrnai 

Ba lawei un bteng la hima 
Kum u khun syiem shisha 
Ynda poi ka por ba kan lehnoh ra 
Jinglmg tymmen jong ka 

Ka hukum myntri, bakhraw ka hima 
Ba kin pynshongnia. 

Ban kup ka shat ban kup ka kheih 
Ban mihpli khun jong ka 

Kam tip u khun jong ka 
Jingieit u la teh syrdoh, 

U thung syiem la ka samla 
Bad kata dei ka Saia 

Katba ki sngi ki laid 
Naduh porjinglong khynnah, 

Ki la leit markylliang 
Bad ki mad ki por bathiang 

Ki symboh ktien ki khlei 
Na thwei dohnud jar jar, 

‘‘La ha suk ne jynjar 
Ngin ym nguid la ka kular 

Ka jingia khlei juban 
Hapdeng baroh ar na ki, 

Ka ktah haduh khleih shyieng 
Ban lohi jingieit jong ki 

Ka sahit ka sakhi 
Katba ar ngut ki la thaih, 

Jingieit ba markylliang 
B’la syrwiah ha ban da biang 

Myntn bakhraw baroh 
Ki bunkam ka pynwad briew, 

Ka syiem tymmen ka kwah 
Khun jong ka un da poikha 

Shuwa ba khet un shong 
Main rangbah u dei ban don, 
Ryngkat ka Mahadei 
Khet kan i shong kun shong blei 

Ka sngi pynbna la poi 
Ban pynbna lano un bia, 

Ha khmat dorbar u leng 
Khlem jingtieng u da kren skhem 

Ka briew ba ngan poikha 
Phim donkam ban khuslai shuh, 
Nga la jied hi la ka 
Bad kata dei ka Saia ” 

Ka syiem tymmen ka peit 
Da ki khmat kiba saw treit, 

Ka dap da jingbitar 
Ktien u khun ki la pynbtiar 

Kumno u khun jong ka 
la la ka mraw un ibha'? 

Kan poi sha ka khlemraih 
la hima bad iingjong ka 

Ha jingshia ka bym lah ong 
Kam sngap shuh jingong u khun, 
“Set la ka” ka hukum 
“la ka ksuid dei ban thang im” 

Mar kumta u khun syiem 
U kynrup la ka Saia, 

U sei la ka waitiam 
Bad hangta u pyrta shia 

“Wat ktah la ka Saia 
Ma nga uba mon la ka, 

Kam dei ka nongai ksuid 
Kumba don ba ong la ka 

Lada Saia kan lap 
Khlieh jong nga ruh ai kan hap, 
Juban lak nga la khlei 
Ban ym leh la ka marwei 

Jingieit ba la syrdoh 
Yn ym lah ban pynkhlad noh, 
Jingiap to ai kan wan 
Lada nusib ka la thoh 

Ma phi ko khun hajar 
To pynshong to da bishar» 

Balei dustur Khasi 
Ka buh jpud seh mo la ngi*^ 

Lada phi sngew kam biang 
Ba Saia kan long ka tnga, 

Ngan leh kumne mynta 
Ngan nai khet ngan nai hima 

“Wat don ba nud ban tur 
Sha Saia baieit jong nga, 

Ka khlieh jong nga kan hap 
Lada ka ka dei ban lap 

Ha nga hi dei ma ka 
Ka khet ksiar ba don burom, 

Ka khet hima phi ong 
Kam don jingmut te nga ong 

Kam pher la dei ban mih 
Lyngkhuit na khet ka hima, 

Ka spah bad burom syiem 
Ka shong ha dohnud jong ka " 

Baroh ki paid dorbar 
Ki la pelt la bishar bha, 

Kawei ka nia ki sei 

Kim kwah duh syiem ka hima 

Tang na daw Mahadei 
la ka kin ym mon baleP 
Ka poikha Khasi te 
Ka kheih tang ka sang ka ma' 

Ka Saia te ka dei 

Tang ka mraw ha khmat ka syiem, 
Ha u khun jong ka pat 
Ka palat ban la ka syiem' 

Kumta dorbar ka rai 

Ba u syiem um dei ban mih, 

Na la it la hima 

Tang na daw jong ka Saia 

Kumta poikha la khreh 
Ba jingieit hi dei ban jop, 

Poikha ym lah ban khang 
Tang na daw ka Mahadei 

Jingkmen ka wan ha ki 
Ba jinglong kawei la mang, 

Jingieit ba la pynsan 

Ha ki arphewsan snem ba jlan 

U syiem uba kit khlieh 
La ki khun hajar hima, 

Mahadei ruh palei 
La mynsiem dhur dhur ka shlei 

Baroh la ki ki leit 

Bad burom hapoh hima, 

Ka it hima ka khraw 
Lawei ba phyrnai ka paw 

Hynrei ha sngi phyrnai 
U lyoh long kynsan u wan, 

Kyndit khlem poi pyrkhat 
lajinglong kawei ban bthat 

Ki kam hima dawa 

Ba u syiem u dei ban wan, 

Sha ri thor raiot jong u 
Ki donkam I’u syiem ban shan 

Wat la u sngew ka eh 
Bad la baieit un la khlad, 

Kamram la u ki teh 
Da kumwei um don ka lad 

U syiem ka Maryngkshang 
Shuwa ba un mih na iing, 

U doh u dait la ka 

"Ngan wan phai wat nym sheptieng 

Tang khyndiat por hadien 
Ba la tang la jingiong syiem. 

Ki hima ba marjan 

Sha syiem thymmai ki kwah jan 

Uwei na ki u long 
U syiem hima Mahadem, 

Sha Maryngkshang u pot 
Ban teh lok para soh syiem 

Syiem tymmen ka pdiang burom 
la u syiem ka Mahadem, 

Hima nga peit ma nga 
Shipor ar por la mynta 

U khun jong nga u don 
Sha ri dkhar ban peit hima, 

Un ym jah slem shata 
Kam hangne ruh ki dawa 

Ka syiem tymmen ka ong 
syiem hangne phi lah ban shong 
Ap haduh un da wan 
Mar khmat bad u phin lashem ” 

Ka syiem tymmen ka khlei 
La dohnud h’u syiem nongwei, 
Baroh kaba la jia 
Ba ka atnud la Saia 

“La biang nadong shadong 
Haba nga peit la u khun, 

Katno nga sngew sarong 
Haba khet hima u shong 

Hynrei dohnud ka mong 
Ba u mon la mraw lajong, 

Nga shia ngan leh kumno 
Baroh ki lashah sha u 

Lada don lad nga kwah 
Ban die noh Ya ka Saia, 

Mynta ka lad ka piie 

Ba u khun urn don hangne ” 

SaYa kam tip eiei 

Jingmut sniew ka kiawjong ka, 

Ki kam ba dei ban trei 
Kam pyntud ka trei sngewbha 

Ka burom ka pyndem 
Syiem ba wan na Mahadem, 

La akor kajjyni 
KTjmba dei dustur Khasi 

U pat tang i la ka 
U peit shlip na khlieh ha kjat, 
Jingbhabnew ba paka 
B’la oh dur ha ka Saia 

Mynsiem jong u ka krei 
Da ki jingpyrkhat awna, 

Ban loh la ka nga dei 
La mynsiem ban pynsngewbha ” 

Sha syiem tymmen u phai 
U da kren da ktien ba shai, 

“Nga sngewthuh shai mynta 
A katno la phi ka ktah” 

“Da kat u khun syiem eh 
la ka mraw ba un shong kha* 

To leh ban da burom 

Ngan thied mraw ma nga Ya ka” 

Katno ka syiem ka kmen 
Ba u khun un lait na ka, 

Mar mar ka lakut dor 
Shistieh tyngka kan die la ka 

Jingiadie khlem pyntud 
Briew na Mahadem ki poi, 
Ban shimti la Saia 
Kum ka mraw sha la hima 


La win ki shnong ki thaw 
Ka hima Maryngkshang, 

Ka Mahadei Saia 

Kan shah die shi stieh tyngka 

Kam sang ka kiaw ka leh, 

Ba la pyrsa ba kan die 
Lehnoheijingkyrpad, 

Na Saia ne na u paid 

Aiu pat Saia rangli 
Kan ud ne kan nam hano'^ 

U syiem dohnud jong ka 
Urn don te ban da la ka 



Ka lam ka kyrpad blei 
Ba n’u baieit kan la khlad, 
U syiem ka dohnud maw 
Dohnud jong ka u la bthat 

Kan shah hajingkordit 
Kane kajingim lanot, 
Hynrei kan ap hi khit 
Maduh ba un da wan khot 

Lada jingwan pyrthei 
Baroh ar ki long kawei, 

Sa'ia ka kyrpad biei 
Ba jingiap ruh dei kawei 

Ka ong kan ap I’u tnga 
Haduh shisnem lynter, 

Kan ym shah la u dusmon 
Ba ka kti la ka un kner 

U ruh u la kular 

Ba un ym ktah kti la ka, 

U buh ta ka ha iing 
Ba don ki nongpahara 

Khubor sha dkhar la poi 

Sha u khun syiem Maryngkshang, 

Tang lohsngew la khubor 

U la pat rangbah ruh jIang 

Bran sha hima u wan 
Ban shem te la ka daw, 

Baroh kijingshisha 
Ki paw ba rhah ka kiaw 

Dohnud jong u ka mong 
Ym don ba lah pynjem 
Bor jadu kim lah kem 
la u syiem ban lah pyntngen 

Myntri ki korbari 

La u syiem ki wan pyntngen, 

Ba un bam ba un dih 

Ban loh bor ban wad ban shem. 

Da ka wait u sum kin tur, 

La dei ban tur da bor 
Ba tnga u bnew ki nud 
Ban shuh thied shu rah jubor 

“Saia ap, shaphi ngan wan 
Ban pyllait na u nongshun, 

Ka jingiakhlad ba kthang 
Tang shipor ngin lasoh biang ” 

La poi ha Mahadem 
Hynrei u syiem um pyndem, 
la ka Saia ban ai 
Da lei lei um treh pynphai 

La dep ban thied la ka 
Kum ka mar ha lew ha hat, 

Ha kam la thied la die 
Ka daw ym lah ban khyllie 

Da jingsngewrit u Syiem 
Ka Maryngkshang u tyrwa, 

“Sa ar stieh ka tyngka 
Nga kloi siew namar ka tnga 

U syiem ka Mahadem 
Tnang u leng um treh pyndem, 
Kumta Syiem Maryngkshang 
U kloi da ka thma ba leng 

Ka thma shyrkhei la khie 
Hapdeng ki ar hima, 

Ka snam lyngkien ka kie 
Kum madan Kurukshetra. 

Tyrut hangta la thaw 

D’u nampliang dohnud la del, 

Nusib jot ba la thaw 
la u Syiem ka Mahadei. 

Katto por ka la dei 
Bad I’u kynrad ban lasoh, 

Saia ka kyrpad blei 
Ba jingiap ka ruh kan loh 

Hynrei shuwa kata 
Ka kyrpad nongap jingkhang, 

Ban wanrah la ka khlieh 
U tnga b'la dei ‘nampliang 

Ka hukum kin wanrah 
Ka umphniang bad jaih sala, 

Ba kan kyllan khatduh 
Bad sop Spain la u tnga 

Ka siang la jaih sala 
Bad pynthiah la ka khlieh, 

Ka doh ka kdup la ka 
Mynsiem ka pyrsad hi phia 

Ha kyrteng 'lei jingieit ka nam 
Ba tnga baieit un wan shaw, 

Ryngkat la kha ha pyrthei 
JingYap ryngkat ka sngi la dei 

Da dohnud baroh ka duwai ka phirat 
Katba Ya u da umphniang ka hiad, 
Jumai u khynniuh la tied u pyrthat 
Jingphieng ka paw saw huih ka bneng. 

Kynsan ka met ka Saia bad u Syiem 
Ki kylla um bad phaioh sngewtnem, 
Kum wah bah ba shyrkhei ym shawei 
Sha paki Mahadem ba ka shtei 

la u syiem Mahadem baroh ki isih 
Jingleh sang jong u u la phet lamwir, 

U kut ha jingiap kordit pukni bhur 
Ki boi la met jong u ki phur 

Ka syiem tymmen ka im dukhi lanot 
Ym don ba burom ki isih lut khoit, 
la ka ruh ym don uba phur ba siang 
Tang ki pukni bhur kiba put shyngwiang 

Jingieit nylla Syiem bad Saia 
Ki dap da jingmaia, 

Kajingieit sot arngut ki lapeih 
Kruih jingbishni um lah pynkheih 

U THLEN 


Ha sngap ko para ngan lathuh khana 
Shaphang jong u Thien u jingthaw kynsha, 
Nyngkong eh u paw ha ka durjingbishni 
Ha pneh ka Ramew ban kynshoit ban pyni 

Ka shynshar ka suk ha u laiphew jingthaw 
U Hynhiew na tbian u la kiew la hiar, 

Na ka jingkieng ksiar b’la buh u Nongthaw 
Kat kum Hukum Blei ba maia la thaw 

La ai te ban jied ha ka dorbar blei 
la laiphew jingthaw ka lad ban pynpaw, 

U Syiem synshar te u jied bad u khlei 
Ban kamai la ka hok katkum Hukum Blei 

Na pdeng laiphew mrad dei u Thien ba kren 
Ki kyntien byiihong, ki kyntien khongpong, 
“Ka bam jong nga te ka dei da longbriew 
Ka kamai jong nga pat ka dei ka longspah” 

Hadien kata keih, la sam la ka bhah 
Ba mrad un loh bor da Hukum maia, 

Da buit bad ka ktien la u khunbynriew 
Mrad ki duh la bor kren dei naduh kata 

U THIefri shi u ThjBfri ki iaiap khana 
U del uei sha ba u wan da maia, 

U paw mo ha dur ka bishni pihuih'? 

Ne ha kano ka dur ba briew un angewhun"? 

Baiei sha kumne ki lalap khana 
U don shisha mo u jjngthaw kum uta*? 

Ki longshuwa ki ngeit ba u dei u ksuid 
Ha ki dur kiba bun u lah ban kylla 

Ka khana ka lathuh ba don u jingthaw 
Uba heh shisha na thaih Rangjyrteh, 

Te baroh ki paid ki la loh ban kem 

Ki da shoh doh ruh hangtai ha Daihthlen 

Kumne ki pyniap da narsaw ba khluit 
Ki tynruh na shyntur^a ban da pei blar, 
Kumta um lah khih wat la uba khlaih 
U pat rangbah jraih bad mynsiem ka jah jar 

La sam de ban bam la ka doh jong u 
Ha u dkhar u kling bad ha u Khasi, 

U dkhar te de phloih u bam lut la ka 
Kaba tyngkai kyndiat dei ka tymmen Khasi 

Dei nangta ba ka doh ka khie kren briew 
la tymmen bapli ban pynsamtawi 
Kaei mo kane ba doh kan kren briew' 

La leh mrad mano khyllah sngi kumne 

"Mei kynrad” u ong uta u jingthaw 
“To ri keih la nga ha la tnum tyndai, 
la phi te ngan ai spah ka phew kyrhai 
Phin ym khuslai ha pyrthei la kane kalai 

Ngan long u longkhi ngan long u longkpa 
To ai keih la nga tang ka bam ba bha, 

Ka suk ba phin loh shi byllien ka pyrthei 
Da u ‘langthoh khlieh kata keifi ka dei 

Lada phi mynjur ban ri hok la nga 
Phin ym khuslai shuh ha phi nga kular, 

To pynkhreh la nga tang iew i dabia 

Ba ngan shong ngan sah bad ngan kmen shyrta. 

Te ngan da hikai kumno ba phin leh 
la ki dah ki dong kumno phin pynkhreh, 

To buh keih ka pliang kaba lar lyndhang 
Ryngkat ki narsuh ryngkat ki Tyndong. 

To da leit ap ktem sha kyndong iing briew 
To da kup khyrwang ryngkat ka dieng thlieh, 

To bom naphang lin uba tur sha khmat 
To rah ruh ka rngiew sha nga ba ngan shad 

To khap la u shhiuh jong ki khyllung khynnah 
To Khap ruh ia jaih haba phi loh lad, 

To khot de la nga da duwai da kyrpad 
Ba ngan khring la rngiew jong u khunbynriew 

To da tern da ksing to da kynud sur 
Ha shiteng synhia ba ngan kyndit thiah. 

To da pynkhuid de ka jaka ba nga shong 
U synsar to buh jngai bah sha kyndong 

Ka spah te phin roi ka kamai ruh phin khie 
Nga la tip ma nga kumno ban pynthame, 

Katba phi dang lah ban pynbiang la nga 
Phin thiah ha tynsok ba rben da tyngka 

Lada phim don por ban leh da lade 
To khie da ai nong ka wad bam la nga, 

Ka bor te ngan ai da ka iadtangsnem 
Jar uba la mad un jop un ym rem. 

To bat la kular nga ruh ngan pynbiang 
To leh la ka kam kumba khlei la juban, 
Lada la bakla ngan ym kit khlieh shuh 
Ka babe kylla kan ym seisoh shuh 

Te kumta la long ka lakhlei jutang 
Hapdeng ka tymmen bad uta u Thien, 
Namar ka threw spah ka la jubab matlah 
la phi ngan ri bha to sah de bad nga 

KO ‘ LAW KYNTANG 


Ko 'Law kyntang ha lum Mawphlang 
Ka namjong pha la bna, 

Pha leng marwei ha ri khasi 
Ba bynriew un sakhi 

Ryngkew basa ha pha ki shong 
Ban khmih la ilaka, 

Ba kti u briew kan ym shlan satia 
Ban pynjot durjong pha 

Ko ‘Law kyntang bad ko ' Law Niam 
Jingstad u longshuwa, 

Matti ha phi longdien pyni 
Jingstad ka juk mynta 

Ki urn basngiam ngi loh ban dih 
Kylleng ka sor baroh, 

Na tyllong mawsiang bad ki thied 
Ba ksam napoh ki Ihoh 

Mariang phylla phi pynshoh bieit 
ia nongjngoh kai pyrthei, 

Na jan na jngai ki ri nongwei 
Ki shu pyrto la pha 

To lai im slem ko ‘Law Kyntang 
To tai long ka sakhi, 
la longdien maw nongrim to leng 
Shyrta to sah bad ngi 


44 



SUNAPANI 


Kyrteng jong pha Suna ki ong 
Pha del kyrteng na thor, 

Jingmut jong ka ki ong hana 
Suna ka mut ka Ksiar nylla 

Ki them jong pha ko kshaid rymphum 
Ngi laid kai shuwa premdum, 

Sarnia ‘erbatemon ki bam 
Shi jur sha pha ki jam 

Sawdong jong pha ko kshaid baphieng 
Lynti khim bad ka lar, 

La ju khot leit ka “Lover’s Lane" 

Ban la phylliew ar ki mynsiem 

La kha na krung u Lum Shyllong 
La pham da khraw hynrei pha paw, 

Pha kner la kti kiwei wahduid 
Ban kit ki tngit nongbah ba tuid 

La ker kut da lynti kyllaih 
La ri ha pha ki Khasaw brain, 

Ka jyrsieh ka sor ka iwkhong ka pyut 
Pham ud te pha kun la baroh pha kdup. 

Na mawsiang pha pynnoh rymphai la u shhiuh 
Ha shitengriat ngam lohi shuh ba kin sum ki khiat, 
Sha thwei ba jyiiiew ha ki kyrdan pha pynnoh 
Tang ki sim kshaid ha pha ki lah ban jngoh. 

U lyput te na pha u suh shaduh bneng 
Ban lathuh longdien jingdon ka jong pha, 

Nga lohi ‘lap mynsaw bad sngi ba ka saw 
U shat simpyllieng ryngkat rong ba phieng. 

Ki krem bah ba dap da mawiong mawteh 
Ki ker kut la pha trai ban lap ka eh, 

Hynrel na khana u Khasi hyndai 
Ha phi ngan lathuh eiei ngam tyngkai 

To sngap keih mynta ngan rwai ngan phawar 
Balei ba la khot kshaid Sunapani'? 

La don ka samla khunswet bapli, 

Ba kynjmud ka dur jingbha briew kum ka Sngi 

La n la ka da la kur lajong 
Kmienah ka jong ka ba kuhiwjinglong, 

Naduh dangnt haba la duh noh 
Ki kmie ki kpa ba pun bad ba kha 

Dukhi jjnglong kmienah ka paw, 

Kyntlenjaboh ki mih na ka, 

Ka tim ka tia bapli Suna 
Ka shoh ka dat tied ka sympat 

Hukum ka buh ban shet ban tiew 
Ban pynbiang iut kumba la bthah, 

Suna bapli dud ka pynhoit 
Ba iait na kti ym ba torti 

La khie wahleng da jingbitar! 

Na lum ka wan ba ka sliang eh, 

Kmienah ka shim patrong patar 
D’u thri sympat la bylliang phar. 

Jingtyrha te ym don Kyntien 
Suna ha ka jingsngew sohsat, 
Bran bak ka mih na shakiar iing 
La lah ka tap la tm sohsat. 

“Met Pa to map, A Blei kynrad* 
Shim noh la nga kumne mynta 
Ha pneh jong phi ko Mei ko Pa 
Ngan thiah suk jai baroh^hyrta’” 

Kumta de jIang Suna ka noh 
Sha thwei jylliew met ka lynthaw, 
Ka tyrut ha pyrthei ka jia 
Hangno ia kmienah ngin shaniah*? 

U BNGEM 

Ko phi u bynriew u syiem ka khyndew! 

Nga kyrpad kyrpon phin isynei la ngi, 

Kane ka Panryndang ka tnga baieit eh 
Ryngkat ngi la mad jingsuk bad jingeh. 

Tang ma phi kynrad u ban synei lem 
Ban sah te ka jait kynja ha khyndew, 

Ngan long u Thawlang bad ka ka lawbei 
Ba laiphewjingthaw kin tip ha pyrthei 

Ngan ap te la kpong ha man la ki dong 
Ha khlaw ha sangam la nga dei ban prong, 
Ngan bat la ka ktien ba shakri ngan long 
Kam pher ha khrum iing lymne ha kyrpong 

Ngam don bor ban sei ban laleh ngam lah 
Nga la shah ban beih ha u kynrem nga dem, 
Ngam don lad kumwei wat la nga la sni' 
Ngan ap la ka kput ha kawei ka sngi 

Syrwet te ngan bud kynrad shah la nga 
Pynbiang ma phi keih ban kup ka sha9narr>^ 
Ngan thorn la raieh ngan pat ruh lyndang 
Ai tang kaba tarn ba lait ba ngin bam 

'Sewbeh te ngan long ngan ap ruh la ktem, 
Ngan kyrhait tang lohi nongshun ngam aili* 
“Panryndang pha ruh kahait wat aili 
Ban kiew ka daw bah Khyndaibah ryntieh!" 

Te naduh kata u Bngem u lai sah 
U shakri khun bynriew pateng u iai sah, 

Kane ka khana ko khynnah ko samla* 

To kynmaw dngong 'riewtymmen ki khana. 

‘NAI RUPA 


Nga lynga nga ptsa haba nga peit la phi 
Ka sahit ka I'ashai ladum ruh hajuh, 

Balei lyoh ha suifl phi shad samtawi'? 

Dak tynjuh phi pynpaw ngam sngewthuh 

Mynno phi mih ban ai jingshai la pyrthei'? 
Katno nga i leit ko 'nai khatsaw synnia* 
Dohnud ka kyndeh ba la ki lum phi doh 
Nga khuslai ‘Nai Rupa haba phin sa ngen noh 

Aiu ngi la buh dak hangne ha pyrthei'? 

Ba ka kyrteng kan im bad pyrto lawei 
Kum sharak nt rupa ha sahit bneng phi sdien 
Ban long kum phi kumno ngan pun jingkieng*? 

Nga hun ba la pynlong la nga kaba nt 
Wat la ngam lah ban tyngshain kum phi, 

Nga duwai ba khlur ka n kin peit nuksa 
Na phi syiem sahit miet ko ‘Nai Rupa 

TANG JAIT KHASI 


Ka Tang jait Khasi naduh mynkulong 
Ban roi la I kur la I jait la Jong, 

Na u Thawlang Khasi la nga la pynkha 
Ban khraw kur Khasi ka jait ka kynja 

Te ki longshuwa Tang Jait ki pynlong 
Ba long kur long kha kan nang lai jia long, 

Ba kmie nongwei kan loh kur Khasi 
Da ka suit ka shor yn ieng ban tylli 

Ki khun te lawei kin pynneh la riti 
Ha bym don kynthoh ba kim dei khun Khasi, 
Ki khun ki dei matkylliang ka kur 
Te lawbei dei ban seng kum dustur Khasi 

La seng la rympei da Thawlang lawbei, 

Ba parum pareh ba ngin roi ngin par 
Ban lar la u tnum ban lar la tyndai, 

Ki longshuwa ki da khan ban neh la tynrai 

Ban eh la ka rngiew hangne ha pyrthei 
Ban kyntiew la longkurte shisha ngi dei. 

Ban khwan jait sh’u kpa ngim dei la lei lei 
Ban lait sang ka ma hangne ha pyrthei 

RYMPEI I MEI 


Rympei I Met ngam lah ban klet ha pyrthei 
Ding ba rhem ha rympei ka dang syaid ha dohnud, 
Ki ‘tien hok ‘tien sot hangne la hikai ban bud 
Ba jingim babha la saihdurjinglong blei 

Hangne la nga la kha na ka kop ksiar I mei 
Nga la heh la san, por ki leit bad ki wan, 

Nga ju kynmaw leit ki sngi ka jingsuk ba nga mad, 
Ryngkat shipara sawdong ka dpei ngi jan 

I meinah meisan nga ithuh hangne 
I pasan pakhynnah nga tip ruh nangne, 

Ka longkur longkha hangne la saih dur 
Ban burom la kha bad leit la ka kur 

Ki khana ki biria ki mih man ka miet 
Hadien la ki kam ngi pyndep khlem sah jit, 

Katno jingshong sbai jingnylla hangta, 

Dei tang Rympei I mei kaba da hun shisha 

UMSHYRPI 

Kumno ngan klet la phi ko Umshyrpi, 

Haba ryngkat bad phi nga don ha kito ki sngi 
Dei ha kito ki um bad la ki lok ngi I'a jngi, 

Dei ha kito ki maw ba nga sait jaih bad ki 

Ko wah rupa ba sngur ba suba 
Ha dienjat ki iongshuwa la ju btin la pha 
Pha mih pha kyrsoi na kjat Lum Shyllong, 

Pha del kawei na ki khyndai umdih umtong 

Ha ki phud jong pha ngi ju jah thait bad shong, 

U ktung puna khleih bad teng teng u shymprong 
Hangta bad ki lok la jasong ngi phnang, 

Katba la ki jaih ngi dang ap ban rkhiang 

Shano keih kito ki por ba nga leit'? 

Shano ki jah noh ki pakhaslew ba kaweh'? 

Hato del ka por ne dohnud ba kylla 
Ban pynlong la nga dohnud ban pisa 

La jah lut mynta jingkhuid jingsuba 
Ki jyrsieh ka sor pha kit lut ma pha, 

Ban luh kjat ha pha baroh ki salia 
Ba pham khuid shuh te kumba mynshuwa 

Nga jaw ki ummat haba nga peit la pha 
Ki por banm ki long kum jingphohsniew, 

Lynter hapdeng ki saw ai'om pha tuid khlem ud 
Pha khung la ki jingiwtung pha hun la dohnud 

Pateng Jong pha to nang kyrsoi 
Wat ha jingeh la pha la phrang, 

To nang sah nam ha ka burom 
To phong junom mynsiem shynrang 

PYNTHOR JYRNGAM 


Nga ju pelt ieit shatai sha shiiiang 
Pynthor jyrngam harud wah Um Khrah, 

Nga lohi ki matti jong phi ko nongrep 
Ba phi puh phi dain bad phi jaw la syep 

Surtynrai ki mih na Jingsiaw jong phi 
Nga shu peit lap ngiah la khmat ba phuh mat, 
Ki khohwah sopktieh ryngkhung kiba eh 
Dohnud ki pynkhih.'ia nga ki pynkyndeh 

Nga kmen ban lohi haduh kine ki sngi 
Ba nongrep kum phi dang bat dustur riti, 

Phi pynkynmaw la nga ka n U Longshuwa 
Ba rep kam pynpoh jingling Khasi nylla 

Nga lohi ba phi kmen ban pynkhih la ki reng 
Nga lohi phi pyneh ban kyrshan la ki khun, 

Ka juk shai ka wan phim trei ha juk dum 
Phi wad de ki lad ban kyntiew la ki khun 

Ha ki saw atom ka pynthor ka jyrngam 
Shi samoi u kba, shi samoi pat u phan, 

Shi samoi u kubi shi samoi u muli 
Shi samoi u salat bad u tyrso de 

Jingjyrngam ka pynthor, ki pynhun ban peit 
La la nga ne Va phi ki long ka dak jingkmen, 
Kum la phi nongrep ban pyndap thiar snem 
Ha phi burom nga ai to nang kiew nga kyrmen. 


53 



HA LA I KPER 


Ha la I kper barit nga lap ki matti b’la buh da Nongthaw 
U sohplom basaw huin ba mei mariang ka pyndeng 
Rynjup ki wah kum paila ha dieng ksiar, 

Ki pyniwbih la ‘Naitung kum ka wain ba la sain 

Ki sim ki doh kiba har jait phin shem 

Talwiar u dieng soh plom, la jingbang ba ki mad, 

Ki pah da ki sur ba thiang la dang saw ka tyngab 
Ki kynhoi ki nsa shuwa ba kin rung sha la skum 

Sa hawei pat u dieng nga lohi ki sohbah 
Ba ki kieng kum soh ksiar ha u Nai Nohprah, 

Kine baroh ki pynpaw la jingkhraw 

Ba ka mariang ka dap da matti u Nj^ongthaw 

Ha kyndong jong I kper nga lohi sohbaingon 
Kum pylleng sawhoih rynjup ki kieng itynnad 
Ki khun ki nsa ryngkat bad ki lok ki muja, 

Ha sohpadoi ki shong ki kyndeh sngewtynnad 

Hawei pat ka dong tyrso u jyrngam 
U salat bad sla piat ki la mih ryngkat, 

U kajor uba plung da sboh thang b’la ai 
La sumar bha da um ba y n loh tyngkai. 

Ki lok kiba wan kai sngewbha ki I'oh mad 
Ta ki symboh na I Kper ba nga ieit eh ban prat, 

La ha lyiur ne ha tiang, ha pyrem ne synrai 
Katto katne phin i'oh ki soh mariang b'la ai. 

